CELEX: C2006/048/27
Language: sk
Date: 2006-02-25 00:00:00
Title: Vec C-423/05: Žaloba podaná  29. novembra 2005  Komisiou Európskych spoločenstiev proti Francúzskej republike

25.2.2006   
            
            
               SK
            
            
               Úradný vestník Európskej únie
            
            
               C 48/14
            
         Žaloba podaná 29. novembra 2005 Komisiou Európskych spoločenstiev proti Francúzskej republike
   (Vec C-423/05)
   (2006/C 48/27)
   Jazyk konania: francúzština
   Komisia Európskych spoločenstiev, v zastúpení: A. Caeiros a M. Konstantinidis, splnomocnení zástupcovia, s adresou na doručovanie v Luxemburgu, podala 29. novembra 2005 na Súdny dvor Európskych spoločenstiev žalobu proti Francúzskej republike.
   Komisia Európskych spoločenstiev navrhuje, aby Súdny dvor:
   
               1.
            
            
               určil, že neprijatím všetkých potrebných opatrení:
               
                           —
                        
                        
                           na zabezpečenie zhodnotenia odpadov alebo ich zneškodňovania bez ohrozenia ľudského zdravia alebo poškodenia životného prostredia a na zakázanie ich nekontrolovaného skladovania, zhodnotenia a zneškodňovania odpadov,
                        
                     
                           —
                        
                        
                           aby každý držiteľ odpadov tieto odpady odovzdal súkromnému alebo verejnému zariadeniu alebo podniku, ktorý odpad zhodnocuje alebo zneškodňuje, alebo aby sám zabezpečil zneškodňovanie alebo zhodnotenie odpadov podľa ustanovení smernice Rady 75/442/EHS, z 15. júla 1975 o odpadoch (1),
                        
                     
                           —
                        
                        
                           aby všetky zariadenia alebo podniky, ktoré vykonávajú zneškodňovanie mali povolenie príslušných úradov,
                        
                     
                           —
                        
                        
                           aby v súvislosti so skládkami, ktorým bolo vydané povolenie alebo ktoré už boli v prevádzke pred uplynutím lehoty na prebratie smernice Rady 99/31/ES z 26. apríla o skládkach odpadov (2), teda pred 16. júlom 2001, prevádzkovateľ skládky pripravil a predložil, pred 16. júlom 2002, príslušnému orgánu na schválenie plán úpravy skládky, obsahujúci podrobné podmienky udelenia povolenia ako aj všetky nápravné opatrenia, ktoré bude potrebné podľa prevádzkovateľa vykonať, a aby tento orgán prijal na základe uvedeného plánu konečné rozhodnutie o tom, či prevádzka skládky môže pokračovať, aby prijal opatrenia na čo najrýchlejšie uzatvorenie skládok, ktoré nedostali povolenie pokračovať v prevádzke, alebo povolil potrebné práce a ustanovil prechodné obdobie na dokončenie plánu, si Francúzska republika nesplnila povinnosti, ktoré jej vyplývajú z článkov 4, 8 a 9 vyššie uvedenej smernice 75/442/EHS, zmenenej a doplnenej smernicou 91/156/EHS (3) a z článku 14 písm. a), b) a c) smernice 99/31/ES;
                        
                     
         
               2.
            
            
               zaviazal Francúzsku republiku nahradiť trovy konania.
            
         Žalobné dôvody a hlavné tvrdenia
   Komisia si myslí, že strpením prevádzky mnohých nezákonných a nekontrolovaných skládok vo Francúzsku a neprijatím všetkých potrebných opatrení na zabezpečenie zneškodňovania odpadov bez ohrozenia ľudského zdravia alebo poškodenia životného prostredia, si Francúzska republika nesplnila povinnosti, ktoré jej vyplývajú z článkov 4, 8 a 9 smernice 75/442/EHS o odpadoch, zmenenej a doplnenej smernicou 91/156/EHS. Francúzske úrady nepopierajú nesplnenie povinnosti, popierajú však počet skládok označených Komisiou za nelegálne a tvrdia, že vplyv týchto skládok na životné prostredie je malý, pretože nepovolené skládky prijímajú iba zelený odpad, sutiny a neskladný odpad.
   Informácie podané francúzskymi úradmi nie sú dostatočné na posúdenie súladu so systémom povolení s požiadavkami článku 9 smernice 75/442/EHS: odpady, ktorých povrch má rozmery menej než 100 m2, a výška menej než 2 m, ako aj činnosti za účelom ich zhodnotenia nepodliehajú povoleniu. Výklad francúzskych úradov, podľa ktorých sú iba skládky prevádzkované obcami bez povolenia nezákonnými skládkami, je nesprávny, keďže fyzická osoba môže takisto protiprávne prevádzkovať skládku bez povolenia.
   Na základe informácií, ktoré jej boli poskytnuté môže Komisia len predpokladať, že v rozpore s tým, čo upravujú ustanovenia článku 14 smernice 99/31/ES, zariadenia alebo podniky, ktoré zabezpečujú zneškodňovanie odpadu bez toho, že by ich činnosť bola predmetom príslušného povolenia, nepripravili a nepredložili pred 16. júlom 2002 príslušnému orgánu na schválenie plán úpravy nezákonnej alebo nekontrolovanej skládky. Skládka, ktorá nesplnila požiadavky uvedenej smernice, musí byť okamžite uzatvorená. Prevádzka nezákonnej skládky bez plánu úpravy a bez povolenia predstavuje porušenie článku 14 smernice 99/31/ES.
   
      (1)  Ú. v. ES L 194, z 25.7.1975, s. 39.
   
      (2)  Ú. v. ES L 182, zo 16.7.1999, s. 1; Mim. vyd. 15/004, s. 228.
   
      (3)  Ú. v. ES L 78, z 26. 3.1991, s. 32.